ΓΡΑΠΤΗ ΕΡΩΤΗΣΗ E-1359/97 υποβολή: Wolfgang Kreissl-Dφrfler (V) προς την Επιτροπή (21 Απριλίου 1997)

Θέμα: Σύστημα πλήρους κάλυψης των δαπανών (Full Cost System) για ανανεώσιμες πηγές ενέργειας

Στις 4 Ιουλίου 1996 το Ευρωπαϊκό Κοινοβούλιο κάλεσε την Επιτροπή να αναλύσει τις εμπειρίες που έχουν αποκομισθεί από το σύστημα πλήρους κάλυψης των δαπανών (Full Cost System) για ανανεώσιμες πηγές ενέργειας και να προτείνει κανόνες σε επίπεδο κράτών μελών.

Η ιαπωνική κυβέρνηση επιδιώκει να επιτύχει έως το 2000 μεγίστη ισχύ 400 Megawatt φωτοβολταϊκής ενέργειας και 4600 Megawatt έως το έτος 2010.

1. Ποια στοιχεία διαθέτει η Επιτροπή σχετικά με το σύστημα πλήρους κάλυψης των δαπανών (Full Cost System);

2. Πώς αξιολογεί η Επιτροπή αυτά τα στοιχεία;

3. Πρόκειται να περιληφθούν τα στοιχεία αυτά στη Λευκή Βίβλο: «Ανανεώσιμες πηγές ενέργειας»;

4. Ποιες στρατηγικές προτίθεται να αναπτύξει η Επιτροπή για να αντιμετωπίσει την ιαπωνική πρόκληση στον τομέα της βιομηχανικής πολιτικής και να διατηρήσει την παραγωγή φωτοβολταϊκής ενέργειας στην Ευρώπη;

Aπάντηση του κ. Παπουτσή εξ ονόματος της Επιτροπής (20 Ιουνίου 1997)

1. Η Επιτροπή πρόσφατα εξέδωσε μια πράσινη βίβλο με τίτλο «Ενέργεια για το μέλλον 7ανανεώσιμες πηγές ενέργειας, πράσινη βίβλος για μια κοινοτική στρατηγική» ((COM(96)576 τελικό. )). Ο κύριος στόχος αυτού του εγγράφου είναι να παράσχει μια στέρεη βάση για μια ευρεία συζήτηση σχετικά με τον μελλοντικό ρόλο των ανανεώσιμων πηγών ενέργειας στην κοινότητα. Με βάση τα συμπεράσματα, που μπορούν να συναχθούν από τη συζήτηση, η Επιτροπή προτίθεται να υποβάλει λευκή βίβλο και πρόγραμμα δράσης προς το τέλος του 1997.

Με τη λευκή βίβλο, η Επιτροπή έκανε μια ανάλυση των διαφόρων εμποδίων που αντιμετωπίζουν οι ανανεώσιμες πηγές ενέργειας στην κοινότητα, συμπεριλαμβανομένων των εμποδίων που σχετίζονται με το κόστος των ανανεώσιμων πηγών ενέργειας σε σύγκριση με τις συμβατικές πηγές.

2. Η Επιτροπή γνωρίζει ότι η δικτυακή σύνδεση των ανανεώσιμων πηγών ενέργειας είναι ένα σύνθετο θέμα που απαιτεί προσεκτική εξέταση. Το σύνθετο του θέματος προέρχεται, ιδιαίτερα, από το γεγονός ότι οι διάφορες τεχνολογίες των ανανεώσιμων πηγών ενέργειας χαρακτηρίζονται από κυμαινόμενη τεχνολογική και ανταγωνιστική ωριμότητα, καθώς και από το γεγονός ότι οι τοπικές συνθήκες (γεωγραφικές, κλιματολογικές και οικονομικές ποικίλλουν σημαντικά μεταξύ των διαφόρων περιφερειών της Κοινότητας.

3. Στο πλαίσιο της λευκής βίβλου και του προγράμματος δράσης, η Επιτροπή προτίθεται να υποβάλει πλήρη στρατηγική για την προώθηση των ανανεώσιμων πηγών ενέργειας αναφέροντας όλα τα μείζονα εμπόδια των οποίων απαιτείται η εξάλειψη, ώστε να αναπτυχθεί μια ευρύτερη χρήση των ανανεώσιμων πηγών ενέργειας.

4. Πρόσφατη μελέτη που εκπονήθηκε για λογαριασμό της Επιτροπής στο πλαίσιο του προγράμματος Altener, δείχνει ότι υπάρχει πεδίο για σημαντική αύξηση της εγκαταστημένης ισχύος της φωτοβολταϊκής ενέργειας (PV) στην Ευρώπη, αν και θα ήταν δύσκολο για την Ευρώπη, ακόμη και υπό προϋποθέσεις πολύ αυστηρής πολιτικής, να φθάσει ένα στόχο εφάμιλλο με εκείνο που έθεσε η ιαπωνική κυβέρνηση.

Η Επιτροπή δέχεται το γεγονός ότι η ευρωπαϊκή βιομηχανία βρίσκεται αντιμέτωπη με μια μεγάλη πρόκληση που αφορά τη διατήρηση και ει δυνατόν τη βελτίωση της θέσης της στην παγκόσμια αγορά της PV. Kατά την άποψη της Επιτροπής, η πρόκληση αυτή μπορεί να αντιμετωπιστεί επιτυχώς μόνο με τη δημιουργία μιας αυξανόμενης εσωτερικής αγοράς και με τη συνέχιση και ενίσχυση των προσπαθειών που αναλήφθηκαν στο πλαίσιο τόσο των ευρωπαϊκών όσο και των εθνικών προγραμμάτων έρευνας και τεχνολογικής ανάπτυξης (RTD). Το θέμα αυτό θα αναπτυχθεί πλήρως στην προσεχή λευκή βίβλο και το πρόγραμμα δράσης.